# Georges Jobé

Georges Jobé (Retinne, Fléron, 6 de gener de 1961 - Brussel·les, 19 de desembre de 2012) fou un pilot de motocròs belga, guanyador de tres Campionats del Món de motocròs en la categoria dels 500cc i dos en 250cc. Al seu palmarès -el tercer millor en la història del motocròs a data de 2010, rere els de Stefan Everts i Joël Robert- hi destaquen sengles victòries amb l'equip belga al Motocross i el Trophée des Nations de 1980, nou campionats de Bèlgica i un d'Itàlia.

## Biografia

Georges era el petit de quatre germans, d'entre els quals Claude fou pilot oficial d'OSSA i de Montesa durant la dècada de 1970 (tot i que no destacà especialment en competició internacional). Des de petit, Georges l'acompanyava en els seus desplaçaments per tot Europa quan corria els Grans Premis, encomanant-se de la seva passió pel motocròs. A l'edat de vuit anys va provar una mini-moto i es va estavellar contra un mur, decidint dedicar-se al futbol durant un temps. Més endavant, el 1971, disputà a Farciennes la seva primera cursa de motocròs, i a onze anys corregué el seu primer campionat complet (gairebé tot centrat a la regió de Charleroi) guanyant-ne 30 de les 35 curses.
Malgrat la prohibició de les curses infantils el 1972, Jobé continuà practicant prop de casa i el 1974 competí als Països Baixos, prop de Maastricht. A catorze anys estrenà una 250 cc i l'any següent, 1976, guanyà una desena de curses corrent com a aficionat a Limburg. El maig disputà la seva primera cursa a Valònia en categoria Senior. El 1977, a setze anys, abandonà el futbol tot i tenir-hi perspectives d'èxit i obtingué una llicència de la FMB (Federació de Motociclisme Belga), arribant a guanyar tretze curses en 250 cc fins que el va fitxar Claude Reynaerts, conegut com a Monsieur Montesa. Pilotant la motocicleta catalana guanyà el Campionat de Bèlgica de 250 cc en categoria Júnior i el 1978 en categoria Nacional.

### Debut internacional (1978)

El 1978, a només 17 anys, començà la seva carrera internacional destacant aviat pel seu talent. El 1979, amb la Montesa Cappra assolí el cinquè lloc en una mànega del GP de Bèlgica, a Genk i aviat el seu nom sonà com un dels més prometedors. El 1980, només dos anys després i ja com a oficial de Suzuki, Jobé va guanyar el seu primer campionat del món en 250 cc amb gran superioritat, revalidant-lo el 1983.
A partir de 1984 competí en la cilindrada dels 500 cc, guanyant-hi el primer campionat l'any 1987 de forma notable, ja que ho feu pilotant una Honda CR500 privada (sense suport oficial) mentre els seus màxims rivals eren tots pilots oficials d'Honda, Kawasaki o KTM.
El 1988, ja coronat campió dels 250 i els 500 cc, competí en la categoria dels 125 cc mirant de ser el primer pilot a aconseguir la "Triple Corona" (títols mundials en 125, 250 i 500 cc) sense poder, però, aconseguir-ho mai. Se li va avançar Eric Geboers, qui hi reeixí aquell mateix any tot guanyant el mundial de 500 cc (anteriorment ja havia conquerit els de 125 i 250 cc).

### Retirada de les curses (1993)

Un cop acabada la temporada de 1992 decidí de retirar-se, però seguí vinculat al motocròs tot fundant el 1994 el Jobé racing Team des del qual donà suport a pilots de primera línia.
Entre el 2000 i el 2002 Georges Jobé organitzà Grans Premis del campionat d'Europa i del Món de motocròs (a Spa-Francorchamps i al seu circuit del Bidlot, a Retinne). Després se n'anà a Qatar per tal d'organitzar-hi el primer Qatar MX Cup, prova que aplegava els millors competidors del mundial, en un circuit entre les dunes.
Tornà a organitzar la prova de Francorchamps el 2003 i de seguida la segona MX Cup a Qatar, amb participació de Joël Smets, Johan Boonen, Andrea Bartolini, Marc De Reuver i Sébastien Pourcel entre d'altres. Aquesta cursa aviat se situà com una "clàssica" de la pre-temporada.
El 2006 el fitxà KTM com a mànager del seu equip oficial, encarregant-se de pilots guanyadors com ara Mickael Pichon i Sébastien Tortelli.

### Accident i defunció (2007-2012)

El 7 de desembre del 2007, mentre entrenava un grup de nois a les dunes de Dubai, Jobé caigué amb tan mala sort que es va trencar l'estèrnum, cinc vèrtebres i se li va comprimir la medul·la espinal. Aquestes greus lesions el deixaren gairebé tetraplègic quatre mesos, amb seriosos dubtes dels metges sobre les seves possibilitats de recuperació. Malgrat tot, Jobé anà recuperant mobilitat, aconseguint amb esforç mantenir-se dret. Li quedaren, però, greus seqüeles a causa de la lesió de medul·la. Durant el seu procés de rehabilitació, manifestà que no tornaria a entrenar nois en motocròs i que li agradaria ajudar persones que es trobessin en la seva mateixa situació.
Després de quatre anys d'intensa rehabilitació, Jobé aconseguí recuperar la seva força i va tornar a poder caminar i anar en bicicleta. Tanmateix, el 2011 se li diagnosticà una leucèmia, malaltia que posà fi a la seva vida el 19 de desembre de 2012, a l'edat de 51 anys.

## Una imatge famosa

Jobé era famós per una anècdota esdevinguda durant el Gran Premi de Gran Bretanya de 1984, disputat al Circuit de Hawkstone Park, a Shropshire. Aquell any, el circuit incloïa un gran "doble salt" (anys abans que aquesta mena de salts fos habitual als principals circuits de motocròs). Uns pocs competidors gosaven provar de passar tots dos salts en un durant els entrenaments, però no pas durant la cursa; Tanmateix, a la segona mànega del Gran Premi Jobé va avançar el seu rival André Malherbe fent el doble d'una tacada, saltant literalment per sobre de Malherbe en el procés.
El fotògraf Nick Haskell va capturar el moment i la foto de Jobé volant sobre Malherbe, amb el públic aclamant-lo, ha esdevingut una de les imatges més emblemàtiques del motocròs.

## Palmarès

| Any | Motocicleta | Campionat del Món | Campionat del Món | Campionat del Món | Per equips | Per equips | C. de Bèlgica | C. de Bèlgica | C. de Bèlgica | C. d'Itàlia | Total |
| Any | Motocicleta | 500cc | 250cc | 125cc | MXDN | Trophée | 500cc | 250cc | 125cc | C. d'Itàlia | Total |
| 1977 | Montesa | - | - | - | | | | 1r Júnior | | | 1 |
| 1978 | Montesa | - | - | - | | | | 1r Nal. | | | 1 |
| 1979 | Suzuki | - | 7è | - | | | | | | | - |
| 1980 | Suzuki | - | 1r | - | 1r | 1r | | 1r | | | 4 |
| 1981 | Suzuki | - | 2n | - | | | | 1r | | | 1 |
| 1982 | Suzuki | - | 2n | - | | | | 1r | | | 1 |
| 1983 | Suzuki | - | 1r | - | | | | 1r | | | 2 |
| 1984 | Kawasaki | 2n | - | - | | | 1r | | | | 1 |
| 1985 | Kawasaki | 4t | - | - | | | | | | | - |
| 1986 | Kawasaki | 4t | - | - | | | | | | 1r | 1 |
| 1987 | Honda | 1r | - | - | | | | | | | 1 |
| 1988 | Honda | - | - | 10è | | | | | 1r | | 1 |
| 1989 | Honda | 6è | - | - | | | 1r | | | | 1 |
| 1990 | Honda | 14è | - | - | | | | | | | - |
| 1991 | Honda | 1r | - | - | | | | | | | 1 |
| 1992 | Honda | 1r | - | - | | | | | | | 1 |
| Total títols | Total títols | 3 | 2 | 0 | 1 | 1 | 2 | 6 | 1 | 1 | 17 |
| | | 5 mundials | 5 mundials | 5 mundials | | | 10 estatals | 10 estatals | 10 estatals | 10 estatals | |

### Notes

* ↑ La classificació consignada a MXDN i Trophée fa referència a la posició final obtinguda per l'equip estatal
* ↑ Al total de títols s'hi compten tots els campionats estatals i internacionals guanyats, MXDN i Trophée inclosos

## Referències

* ↑ «Motorcrosser Georges Jobé (51) overleden» (en neerlandès). Het Laatste Nieuws, 19-12-2012. [Consulta: 20 desembre 2012].
* ↑ «Profile - Georges Jobe» (en anglès). bestsports.com.br. [Consulta: 12 juny 2010].
* ↑ «Carrière» (en francès). georges-jobe.com. Arxivat de l'original el 13 d’agost 2009. [Consulta: 12 juny 2010].
* ↑ De la Torre, Juan Pedro «Campeones esenciales. Georges Jobé» (en castellà). Moto Verde. Motor Press Ibérica [Madrid], núm. 478, 5-2018, p. 63.
* ↑ «Inters Championnat de Belgique à Retinne Smets et Everts se retrouvent pour le titre national» (en francès). archives.lesoir.be. Le Soir, 15-06-2002. [Consulta: 12 juny 2010].
* 1 2 «Accident» (en francès). georges-jobe.com. Arxivat de l'original el 13 d’agost 2009. [Consulta: 12 juny 2010].
* ↑ «Jobé Racing» (en francès). jobe-racing.com. Arxivat de l'original el 16 de gener 2010. [Consulta: 12 juny 2010].
* ↑ «Palmarès» (en francès). georges-jobe.com. Arxivat de l'original el 13 d’agost 2009. [Consulta: 12 juny 2010].

## Enllaços externs

* Lloc Web oficial Arxivat 2011-01-28 a Wayback Machine. (francès)
* Imatges de Georges Jobé Arxivat 2011-07-08 a Wayback Machine.
Campions del Món de MX3$^1$ :
1952 - Leloup
1953 - Mingels
1954 - Mingels
1955 - Draper
1956 - Archer
1957 - Nilsson
1958 - Baeten
1959 - Lundin
1960 - Nilsson
1961 - Lundin
1962 - Tibblin
1963 - Tibblin
1964 - Smith
1965 - Smith
1966 - Friedrichs
1967 - Friedrichs
1968 - Friedrichs
1969 - Åberg
1970 - Åberg
1971 - De Coster
1972 - De Coster
1973 - De Coster
1974 - Mikkola
1975 - De Coster
1976 - De Coster
1977 - Mikkola
1978 - Mikkola
1979 - Noyce
1980 - Malherbe
1981 - Malherbe
1982 - Lackey
1983 - Carlqvist
1984 - Malherbe
1985 - Thorpe
1986 - Thorpe
1987 - Jobé
1988 - Geboers
1989 - Thorpe
1990 - Geboers
1991 - Jobé
1992 - Jobé
1993 - Martens
1994 - Hansson
1995 - Smets
1996 - King
1997 - Smets
1998 - Smets
1999 - Bartolini
2000 - Smets
2001 - Everts
2002 - Everts
2003 - Smets
2004 - Demaria
2005 - Breugelmans
2006 - Demaria
2007 - Demaria
2008 - Breugelmans
2009 - Renet
2010 - Campano
2011 - Bill
2012 - Walkner
2013 - Gerčar :
$^1$Del 1957 al 2002, era el Campionat del Món de Motocròs 500cc, 650cc el 2003 i MX3 d'ençà del 2004 (en cursiva, els Campionats d'Europa previs al mundial). :
Campions del Món de MXGP$^1$ :
1957 - Betzelbacher
1958 - Čížek
1959 - Tibblin
1960 - Bickers
1961 - Bickers
1962 - Hallman
1963 - Hallman
1964 - Robert
1965 - Arbékov
1966 - Hallman
1967 - Hallman
1968 - Robert
1969 - Robert
1970 - Robert
1971 - Robert
1972 - Robert
1973 - Andersson
1974 - Moisséiev
1975 - H. Everts
1976 - Mikkola
1977 - Moisséiev
1978 - Moisséiev
1979 - Carlqvist
1980 - Jobé
1981 - Hudson
1982 - LaPorte
1983 - Jobé
1984 - Kinigadner
1985 - Kinigadner
1986 - Vimond
1987 - Geboers
1988 - V. den Berk
1989 - Bayle
1990 - Puzar
1991 - Parker
1992 - Schmit
1993 - Albertyn
1994 - Albertyn
1995 - S. Everts
1996 - S. Everts
1997 - S. Everts
1998 - Tortelli
1999 - Bolley
2000 - Bolley
2001 - Pichon
2002 - Pichon
2003 - S. Everts
2004 - S. Everts
2005 - S. Everts
2006 - S. Everts
2007 - Ramon
2008 - Philippaerts
2009 - Cairoli
2010 - Cairoli
2011 - Cairoli
2012 - Cairoli
2013 - Cairoli
2014 - Cairoli
2015 - Febvre
2016 - Gajser
2017 - Cairoli
2018 - Herlings
2019 - Gajser
2020 - Gajser
2021 - Herlings
2022 - Gajser
2023 - Prado
2024 - Prado :
$^1$Del 1962 al 2002, era el Campionat del Món de Motocròs 250cc, Motocross GP el 2003 i MX1 del 2004 al 2013 (en cursiva, els Campionats d'Europa previs al mundial). :